Tim ta' tobba u infermiera Ewropej mir-Rumanija u min-Norveġja, skjerat permezz tal-Mekkaniżmu tal-Unjoni għall-Protezzjoni Ċivili, qed jintbagħat immedjatament Milan u Bergamo biex jgħin lill-persunal mediku Taljan jiġġieled kontra l-coronavirus. L-Awstrija offriet ukoll aktar minn 3,000 litru diżinfettant lill-Italja permezz tal-Mekkaniżmu. Il-Kummissjoni se tikkoordina u tikkofinanzja l-assistenza Ewropea. Il-President Ursula von der Leyen qalet: “Dawn it-tobba u l-infermiera, li telqu minn darhom biex jgħinu lill-kollegi tagħhom fi Stati Membri oħrajn, huma l-uċuħ veri tas-solidarjetà Ewropea. L-Ewropa kollha hija kburija bikom. Il-Kummissjoni qed tagħmel dak kollu li tista' biex tgħin lill-Italja u lill-Istati Membri kollha tagħna f'dan il-mument ta' bżonn kbir.” Janez Lenarčič, il-Kummissarju għall-Ġestjoni tal-Kriżijiet, qal: “Nirringrazzja lir-Rumanija, lin-Norveġja u lill-Awstrija talli offrew l-għajnuna tagħhom lill-Italja f'mument li huwa daqstant diffiċli għall-kontinent kollu. Din hija s-solidarjetà tal-UE fl-azzjoni. Iċ-Ċentru ta' Koordinazzjoni tar-Reazzjoni f'każ ta' Emerġenza tal-UE tagħna qed jaħdem 24 siegħa kuljum mal-Istati Membri kollha biex jiggarantixxi li l-għajnuna tiġi indirizzata fejn l-aktar hemm bżonnha.” L-Italja attivat ukoll is-sistema satellitari tal-UE Copernicus biex jiġu mappjati l-faċilitajiet tas-saħħa kif ukoll l-ispazji pubbliċi matul l-emerġenza tal-coronavirus. Ilbieraħ l-Italja rċeviet ukoll konsenja ta' tagħmir protettiv personali kkoordinata permezz taċ-Ċentru ta' Koordinazzjoni tar-Reazzjoni f'każ ta' Emerġenza tal-UE. Diversi Stati Membri tal-UE bagħtu wkoll tagħmir protettiv bħal maskri, ġagagi u ventilaturi l-Italja, u ħadu wkoll pazjenti Taljani għall-kura fil-pajjiżi tagħhom. Sfond F'Diċembru tas-sena l-oħra kien diġà ġie skjerat parti mit-tim mediku Norveġiż permezz tal-Mekkaniżmu tal-Unjoni għall-Protezzjoni Ċivili tal-UE - li n-Norveġja hija membru sħiħ tiegħu - biex tiġi indirizzata t-tifqigħa tal-ħosba f'Samoa. Iċ-Ċentru ta' Koordinazzjoni tar-Reazzjoni f'każ ta' Emerġenza jinsab fil-qalba tal-Mekkaniżmu tal-Unjoni għall-Protezzjoni Ċivili u jikkoordina t-twassil tal-assistenza lill-pajjiżi li jkunu ntlaqtu minn diżastri, bħal provvisti ta' sokkors, għarfien espert, timijiet tal-protezzjoni ċivili u tagħmir speċjalizzat. Dan iċ-Ċentru jiżgura l-implimentazzjoni rapida tal-appoġġ ta' emerġenza, u jservi ta' ċentru ta' koordinazzjoni bejn l-Istati Membri kollha tal-UE u s-sitt Stati Parteċipanti l-oħrajn, il-pajjiż milqut mid-diżastru u l-esperti tal-protezzjoni ċivili u tal-għajnuna umanitarja. Għal aktar informazzjoni Skeda informattiva dwar iċ-Ċentru ta' Koordinazzjoni tar-Reazzjoni f'każ ta' Emerġenza Skeda informattiva dwar il-Mekkaniżmu tal-Unjoni għall-Protezzjoni Ċivili